მიხეილ ნაკაშიძე (მოხელე)

მიხეილ ალექსანდრეს ძე ნაკაშიძე (1 იანვარი, 1844, — 11 მაისი, 1905, ბაქო) — ქართველი თავადი, იურისტი, რუსეთის იმპერიის სახელმწიფო მოხელე, ბაქოს გუბერნატორი.

 ბიოგრაფია 
მიხეილ ნაკაშიძის ოჯახი წარმოშობით გურიის სამთავროდან იყო.  მამა, თავადი ალექსანდრე ნაკაშიძე, იდგა რუსეთის იმპერიის სამხედრო სამსახურში კავალერიის გენერლის ჩინით. მიხეილის უმცროს ძმა, ივანე ნაკაშიძე, მამის კვალს გაჰყვა და მინიჭებული ჰქონდა გენერალ-ლეიტენანტის წოდება.  

1869 წელს მიხეილ ნაკაშიძემ დაამთავრა სანქტ-პეტერბურგის უნივერსიტეტის იურიდიული ფაკულტეტი, სამართლის კანდიდატის ხარისხით. სამსახური დაიწყო ბაქოში, მომრიგებელი მოსამართლის თანაშემწედ. ორი წლის შემდეგ გადაიყვანეს მომრიგებელ მოსამართლედ ჯერ შემახის, შემდეგ კი ლენქორანის მხარეში. 

1873 წელს გახდა ბაქოს საოლქო სასამართლოს წევრი.  1880 წელს დატოვა თანამდებობა და  გადავიდა შინაგან საქმეთა სამინისტროში, სადაც დაინიშნა დაღესტნის ოლქის უფროსის კანცელარიის მმართველის თანამდებობაზე.

1884 წელს გახდა ქართველთა შორის წერა-კითხვის გამავრცელებელი საზოგადოების ნამდვილი წევრი.

1886 წლის 21 ოქტომბრის გაზეთ „ივერიის“ ცნობით, მიხეილ ალექსანდრეს ძე ნაკაშიძე განჯის გუბერნატორი იყო.

1892 წელს მიხეილ ნაკაშიძე ერევნის ვიცე-გუბერნატორად გადაიყვანეს. ამ მოვალეობას ის 1904 წლამდე ასრულებდა. ამავე პერიოდში ის, როგორც კომისარი, ახორციელებდა სპარსეთისთვის მდინარე არაქსის მარჯვენა სანაპიროზე რუსეთის მთავრობის მიერ კონვენციით დათმობილი აბას-აბადის მონაკვეთის გადაცემის პროცესს. ჰქონდა ნამდვილ სამოქალაქო მრჩევლის წოდება.

1904 წლის თებერვალში, კავკასიის ადმინისტრაციის ხელმძღვანელის, გენერალ გრიგოლ გოლიცინის, რეკომენდაციით, მიხეილ ნაკაშიძე ბაქოს გუბერნატორად დაინიშნა. თავად გოლიცინი მთავარსარდლის პოსტზე დარჩა 1905 წლის 1 იანვრამდე, სანამ კავკასიიდან პეტერბურგში გადაიყვანდნენ. გოლიცინი უარყოფითად იყო განწყობილი სომხური ეროვნული მოძრაობის მიმართ. 1905 წლის თებერვალს ბაქოში სომხურ-თათრული ხოცვა-ჟლეტისას მიხეილ ნაკაშიძემ, როგორც გოლიცინის პოლიტიკის მიმდევარმა, აზერბაიჯანის მხარე დაიჭირა.

1905 წლის 11 მაისს ბაქოში, პარაპეტის მოედანზე, დაშნაკმა დრასტამატ კანაიანმა მიხეილ ნაკაშიძეს ბომბი ესროლა. გავრცელებული მოსაზრებით, დაშნაკებმა გუბერნატორს განაჩენი იმიტომ გამოუტანეს, რომ მან ბაქოს „სომხურ-თათრული“ კონფლიქტის დროს სისხლის ღვრის შესაჩერებლად ეფექტური ზომები არ მიიღო.

მიხეილ ნაკაშიძე დაჯილდოებული იყო ლომისა და მზის ირანული ორდენით (მესამე ხარისხის), წმ. ანას მეორე ხარისხისა და წმ. სტანისლავის მეორე ხარისხის ორდენებით.

ლიტერატურა
მიხეილ ნაკაშიძე / ქართველები მსოფლიო ისტორიაში : [15 ტომად]. ტომი 8, აზერბაიჯანი, იორდანია. თბილისი : პალიტრა L, 2021. - გვ.108-109.

რესურსები ინტერნეტში

კატეგორია:დაბადებული 1 იანვარი
კატეგორია:დაბადებული 1844
კატეგორია:გარდაცვლილი 11 მაისი
კატეგორია:გარდაცვლილი 1905
კატეგორია:ქართველი თავადები
კატეგორია:ქართველი იურისტები
კატეგორია:წმინდა ანას II ხარისხის ორდენის კავალრები
კატეგორია:წმინდა სტანისლავის I ხარისხის ორდენის კავალრები
კატეგორია:წმინდა სტანისლავის II ხარისხის ორდენის კავალრები